Mórágy Község Önkormányzat Képviselő-testületének

4/2017. ( II.24.) önkormányzati rendelete

a gyermekvédelem helyi szabályozásáról

Mórágy Község Önkormányzatának Képviselő-testülete Magyarország Alaptörvénye 32. cikk (1) bekezdés a.) pontjában, valamint a gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gytv.) 18. § (2) bekezdés és 29.(1)-(2) bekezdésében kapott felhatalmazás alapján, valamint Magyarország helyi önkormányzatairól szóló 2011.évi CLXXXIX. törvény 13.§ (1) bekezdés 8. pontjában meghatározott feladatkörében eljárva a következőket rendeli el:

A rendelet hatálya és célja

**1. § (1)** A rendelet hatálya a Gyvt. 4. §-ában meghatározott, Mórágyon állandó lakóhellyel rendelkező fiatal felnőttre és gyermekkel rendelkező szülőkre, törvényes képviselőkre (a továbbiakban: szülő) terjed ki.

 **(2)** A rendelet célja, hogy a Gyvt. által megállapított, a gyermekek védelmét szolgáló ellátási formák alkalmazásához – a helyi sajátosságokat figyelembevéve – a feltételrendszert és eljárásokat szabályozza.

***Értelmező rendelkezések***

**2. §** E rendelet alkalmazása során:

1. *család:* egy lakásban együtt lakó, ott bejelentett lakóhellyel vagy tartózkodási hellyel rendelkező közeli hozzátartozók közössége;
2. *jövedelem:* a szociális igazgatásról és szociális ellátásokról szóló 1993. évi III. tv. 4. § (1) bekezdésének a.) pontjában meghatározottak;
3. *létfenntartást veszélyeztető helyzet:*
	* baleset,
	* kórházi kezelés időtartama,
	* hosszantartó betegség miatti jövedelem-kiesés,
	* keresettel, jövedelemmel nem rendelkező egyéb időtartam.

***Pénzbeli és természetbeni ellátások***

**3. § (1)** Az önkormányzat a Gyvt. 15. §-ának (1) bekezdésében meghatározottakon túlmenően az alábbi pénzbeli ellátást nyújtja:

* beiskolázási segély,
* gyermekek karácsonyi támogatása,
* újszülöttek támogatása

***Beiskolázási segély***

 **4.**§ **(1**) Az önkormányzat beiskolázási segélyben részesíti a Mórágyi állandó lakóhellyel rendelkező gyermeket:

 - akit a Mórágyi Óvodába beírattak

* aki a Mórágyi Általános Iskola tanulója,
* 6 osztályos gimnázium nappali tagozatos tanulója,
* aki középfokú iskolai végzettséget nappali tagozaton szerez,
* és aki felsőfokú oktatásban első alapképzésben vesz részt és kereső tevékenységet nem folytat.

(**2)** A beiskolázási segély differenciált összegét a képviselő-testület **évente július 31-ig** határozza meg. A keretösszeget az önkormányzat tárgyévi költségvetési rendelete tartalmazza.

**(3)** A segély megállapítása hivatalból történik, a szülő nyilatkozatának figyelembe vételével.

A nyilatkozat tartalmazza a gyermek személyi azonosító adatait, valamint az iskola megnevezését és az évfolyamot, ahol a gyermek tanulmányait folytatja, valamint kezdi.

(4) Ha a gyermek iskolai tanulmányait mégsem kezdi meg szeptemberben, a beiskolázási segély összegét az önkormányzatnak vissza kell fizetnie.

**Gyermekek karácsonyi támogatása**

**5**.§ (1).Amennyiben az önkormányzat költségvetése lehetôvé teszi – hivatalból,

 jövedelemre tekintet nélkül – a karácsonyi ünnepek elôtt a **0–14 éves korú**

 gyermekek részére támogatást biztosít. A támogatás összegét a képviselô-

 testület az önkormányzat éves költségvetésének függvényében állapítja meg.

1. A **0-3 éves** korú gyermekek részére pénzbeli támogatás kerül megállapításra.
2. Az **óvodás korú** helyben járó gyermekek részére a támogatást természetben kell biztosítani azonos értékű ajándékcsomakok formájában .
3. A támogatást természetben kell biztosítani azonos értékű **ajándékcsomagok formájában a 6-14 éves korú** Mórágyi Általános iskolások részére, illetve azon általános iskolások akik nem helyben járnak , azoknak pénzbeli támogatást kell nyújtani.
4. A támogatás összegéről a képviselőtestület évente, legkésőbb november 30-ig dönt.

***Újszülöttek támogatása***

**6 §** **(1)** Mórágy Község Önkormányzata vissza nem térítendő támogatást nyújt a 2015. június 1. napján és ezt követően született, a gyermekét saját háztartásában nevelő szülőnek, aki a gyermek születésekor Mórágy Község közigazgatási területén él és a szülők valamelyikének - a gyermek születését megelőzően - legalább egy éve megszakítás nélkül Mórágy bejelentett állandó lakóhelye van, és életvitelszerűen is ott tartózkodik.

 **(2)** A támogatás összege újszülött gyermekenként ***100.000.-Ft***

 **(3)** A támogatás iránti kérelmet a Bátaapáti Közös Önkormányzati Hivatal Mórágyi Kirendeltségén (a továbbiakban: hivatal) kell benyújtani 2017. január 1 napjától , a gyermek születését követő 120 napon belül. E határidő elmulasztása jogvesztő!

A 2015.-2016. évben született gyermekek részére az önkormányzat a támogatást hivatalból állapítja meg bekérve a gyermek születési anyakönyvi kivonat másolatát valamint a szülői nyilatkozatot.

 **(4)** A kérelemhez mellékelni kell:

a.) a gyermek születési anyakönyvi kivonatának másolatát,

1. a szülő nyilatkozatát arról, hogy a gyermeket saját háztartásában neveli.

**7..§** A megállapított támogatást a döntést követő 5 munkanapon belül kell kiadni, illetve kifizetni.

**Jogosulatlanul igénybevett pénzbeli ellátás megtérítése**

**8. § (1)** A Gytv.-ben meghatározott feltételek hiányában, vagy annak megsértésével benyújtott kérelmet el kell utasítani, a kapott támogatást jogtalanul és rosszhiszeműen igénybevevőt pedig kötelezni kell a kapott támogatás visszafizetésére.

**(2)** A jogosulatlanul igénybe vett támogatás megtérítésének elrendelése esetén a a képviselő-testület az ügyfél kérelmére részletfizetési kedvezményt állapíthat meg, melynek időtartama maximum 6 (hat) hónapig terjedhet.

### Gyermekjóléti alapellátások

**9. §** Az önkormányzat a Gyvt. 15. §-ának (2) bekezdésében meghatározott gyermekjóléti alapellátások közül az alábbiakat biztosítja:

1. a gyermekjóléti szolgáltatást,
2. a gyermekek napközbeni ellátását óvodai és általános iskola napközis ellátáson keresztül

**10. § (1)** A személyes gondoskodás igénybevétele - a (2) bekezdésben foglalt kivétellel - önkéntes, az ellátást igénylő vagy törvényes képviselő kérésére történik.

 **(2)** A 9. §-ában meghatározott alapellátások keretébe tartozó szolgáltatások közül csak a gyermekétkeztetésért állapítható meg térítési díj.

**Gyermekjóléti szolgálat**

**11 § (1)** A gyermekjóléti szolgáltatás olyan, a gyermek érdekeit védő speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését.

 (2) A gyermekjóléti szolgáltatást az önkormányzat önkormányzati társulás keretében a Bonyhádi Gondozási Központ Család-ésGyermekjóléti Központ (Bonyhád, Perczel utca 27.) útján biztosítja.

 **(3)** A gyermekjóléti szolgáltatás térítésmentes, a szolgáltatás a szülő vagy a gyermek törvényes képviselője kérelmére, illetve a Gytv. 17. §-ának (1) bekezdésében felsorolt esetekben, valamint a jegyző, *Járási Gyámhivatal*, vagy bármely állampolgár - a gyermek veszélyeztetettségére utaló - jelzése alapján végezhető. A kérelmet előterjeszteni, illetve a jelzést megtenni közvetlenül a családgondozónál lehet.

**(4)** A gyermekjóléti szolgáltatás és szolgálat feladatait a Gytv. 39. §-ának (2) – (5) bekezdésében, valamint a 40. §-ának (2) bekezdésében foglaltakon túlmenően;

* e rendelete hatályosulásának figyelemmel kísérése, új ellátások bevezetésének kezdeményezése,
* felkérésre környezettanulmány készítése, illetve közreműködés ennek elkészítésében,
* igény esetén tájékoztatást ad tevékenységéről a fenntartó önkormányzatnak.

### *A gyermekek napközbeni ellátása*

**12. § (1)** Az önkormányzat a gyermekek napközbeni ellátása keretében a családban élő gyermekek életkorának megfelelő nappali felügyeletét, gondozását, nevelését, foglalkoztatását és étkezését szervezi meg azok számára, akiknek napközbeni ellátásáról a szüleik, gondozóik munkavégzésük, egészségi állapotuk vagy egyéb ok miatt nem tudnak gondoskodni.

**(2)** A gyermekek napközbeni ellátását különösen az olyan gyermekek számára kell biztosítani:

1. kinek testi illetve szellemi fejlődése érdekében állandó napközbeni ellátásra van szüksége,
2. akit egyedülálló vagy időskorú személy nevel, vagy akivel együtt a családban három vagy több gyermeket nevel,
3. akinek a szülője vagy gondozója szociális helyzete miatt az ellátásáról nem tud gondoskodni.

### Térítési díjak

**13. § (1)** A gyermekek napközbeni ellátása keretében biztosított gyermekétkeztetés szabályait kell alkalmazni a Mórágyi Óvoda Konyhája által biztosított étkeztetésre. Iskolai étkeztetésben az a tanuló is részesülhet, aki a napközit nem veszi igénybe.

**(2)** A gyermekétkeztetés intézményi térítési díját Mórágyi Község Önkormányzat Képviselő-testülete állapítja meg. A megállapított intézményi térítési díjakat e rendelet melléklete tartalmazza.

 **(3)** A személyi térítési díjat a Mórágyi Óvoda élelmezésvezetője a (2) bekezdés szerinti napi összeg általános forgalmi adóval növelt összegének és az igénybe vett étkezések számának, valamint a Gytv. 148. §-ának (5) bekezdésében meghatározott állami normatív kedvezmények (a továbbiakban: állami normatív kedvezmény) figyelembevételével állapítja meg.

**(4)** Nem kell térítési díjat fizetni a kötelezettnek, amennyiben a gyermek napközbeni ellátásának igénybevételére védelembe-vételi eljárás során kötelezték, kivéve, ha a gyermek rendszeres gyermekvédelmi kedvezményre való jogosultságát megállapították.

**(5)** A térítési díjak bruttó összegének kiszámításakor az általános kerekítési szabályokat kell alkalmazni.

**14 §** A gyermekétkeztetés keretében megállapított személyi térítési díj megfizetésére a Képviselő-testület – az állami normatív kedvezményen túlmenően – további kedvezményt állapít meg évente.

## Záró rendelkezések

**15. § (1)** E rendelet kihirdetése napján lép hatályba, de rendelkezéseit a folyamatban lévő ügyekben már alkalmazni kell.

(2) E rendelet hatályba lépésével egyidejűleg gyermekvédelm helyi szabályozásáról szóló 5/2009. ( IV.1.) valamint a 0-3 éves korú gyermeket nevelő családok támogatásáról szóló 11/2007.(VI.1.) rendeletek hatályukat vesztik.

Mórágy, 2017. február 13

Glöckner Henrik Bakó Józsefné

 Polgármester jegyző

**Záradék:**

A rendelet kihirdetésre került.

Mórágy , 2017. február 24.

 Bakó Józsefné

 jegyző

* + 1. *melléklet* *a 4 /2017.(II.24.) önkormányzati rendelethez*

**a gyermekétkeztetés intézményi térítési díjai**

|  |  |
| --- | --- |
|  | **Térítési díj összege** |
| bölcsödei ellátás (tízórai-ebéd-uzsonna ) | **312,- Ft/fő/nap + ÁFA**  |
| óvoda (tízórai-ebéd-uzsonna)  | **312**- **Ft/ fő/nap*+ ÁFA*** |
| ált. iskolai tanuló (tízórai-ebéd-uzsonna)  | **363,- Ft/fő/nap*+ ÁFA*** |
| felnőtt ebéd  |  **642-,- Ft/fő/nap** ***+ ÁFA*** |